Mallkumpi Tiwulampi

Mallkumpi Tiwulampixa mä Aymara siwsäwiwa. Aka siwsawxa nayra laq'a achachilanakatpachwa wawat wawar parlaniwayapxiritayna. Jichhurunakkamasa taqiwjanakana arsutapunirakiwa.
 Mallkumpi Tiwulampi  
Mä khunu uruw, khaya qullu patanakanaw, sï. Mä mallkuw qunusiskatayna. Ukat mä akatxamat mä tiwulax ukakanakan jalanaqasin jikxatatayn, siya. Ukat mallkur unjasinx, mayamp mayamp uñkatän, sï. Nät arxayitan sirxama. Mallk jan kamsipanx, akham sasaw jiskhintataynax, siy. -Tata mallku, janit thayjktam?
Mallkux, uk ist’asinx, aliqakiw qunusiskan, sï. Khunus khunuskakinaw, siya. Jan mallk kun sipanxa, tiwulax mayamp jiskt’ataynax, siya.-Jila, janit thayktam?

Mallkux chhiqanakapat khun thalarasisax, sataynaw, siya.
- Chachax janiw thayaw jiskit, tata tiwula, sataynaw siya.
Uk ist’asax tiwulax,
- Nayax chacharakitpiw, sasaw, sataynax, sï. Ukhamatix chachapurastanx, apustañani, sasay sataynax, sï. Ukhamat yatiñanix, khitis chachatan ukx, sasaw sataynax, sï. Khitiy jan thayaw jiskchinit ukaw atipanix,sasaw tiwulax satayn, siya.

Ukham sasax tiwulax pachp qulluruw, mallkun maysaxuparuw, qunt’asitaynax, sï.
Ukat machk’amxatx, kunturix – Tiwul walikisktat, janit thayktam sasaw, jiskt’atayn, siya.
Tiwulax wali chachachasisapuniw sataynax, sï. – Mallku, kawkhanrak chachast thayaw, sataynasti, sasa.
Wali jayapuniw qunxapxataynax, siya. Ukhamarus khunux khunuskakitaynaw, sï. Ukatx, mayamp mallkux jiskt’ataynax, siya. – Tiwul walikisktat, janit thayktam?
Tiwulax, jiwa jiwaw, -walikisktw, sasaw , sataynax, siya.
Ukat machk’amxarux, mallkux mayamp jiskt’ataynax, siy. Ukirinx janiw kunas arsxanat, siya. Tiwularux q’al khunux khunxatxataynax, siya. Mallkust chhiqhanakapxaruw qunt’asitaynax, siya. Ukhamarus, khunx aliqakiw thalarasinax, siya.
Ukhamat, tiwulax janiw mämpis unxtxanat, siy.
Ukhamat, mallkux atipatanax, siya. Ukat machk’amxarux, mä siwiq’araw jiwat tiwulx kusisisaw manq’antxataynax,siya. Ukat siwik’arast, akham sasaw tiwularux sataynax, siya.
- Ay, tiwula, kamisarak mallkurust saykatatasti? Malkust mallkuchixaya, sasina.
 Yatichäwi 
"Janipuniw jach'a jach'ax tukuñäkiti" taqikunans jisqar tukt'asaw sarnaqasiñasa, ukhamatak kunanakas askiparjam sarantayataspa. 

Categoría:Qillqatata
Categoría:Aymara